På hjemmebane hentede Vendsyssel Håndbold en pligtsejr mod Oddense-Otting K.

Vendsyssel Håndbolds kvinder kæmper for at undgå nedrykning i håndboldens 1. division. I dag skulle de så forsøge at hente to point på hjemmebanen i Hirtshals. Modstanderen var Oddense-Otting K, som ikke kommer fra Fyn, som man kunne fristes til at tro, men i stedet kommer fra Salling små 15 kilometer fra Skive. Kigger man i tabellen, så ville alt andet end to point være en katastrofe for vendelboerne. Ikke fordi Vendsyssel er et tophold, men fordi dagens modstander ikke havde skrabet så meget som et point sammen i turneringens 17 første kampe. Imidlertid havde Vendsyssel hentet 15 point på 17 kampe, hvilket var nok til en ottende plads. Vendsyssel viste at de var opgaven voksen. Efter første halvleg var stillingen 14-10 til vendelboerne, men det var særligt i anden halvleg, de viste, hvor skabet skulle stå. Oddenseanerne nettede kun 6 gange i anden halvleg, mens Vendsyssel ramte plet 18 gange. Det gav et slutresultat på 32-16. Med sejren rykker Vendsyssel op på syvendepladsen, men der mangler stadig at blive spillet kampe af 18 runde. Oddense-Otting K må rejse slukørede hjem til Salling, som heldigvis for dem er lidt tættere på end Fyn.